ธนารักษ์จับมือ อปท. ร่วมประเมินราคาที่ดิน
กรมธนารักษ์เล็งจับมือ อปท.ขอข้อมูลประเมินราคาซื้อขายที่ดินตามจริง
18 มี.ค. 2558

กรมธนารักษ์เล็งจับมือ อปท.ขอข้อมูลประเมินราคาซื้อขายที่ดินตามจริง 
นายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า กรมธนารักษ์ยังเดินหน้าประเมินราคาที่ดินต่อ แม้จะมีการชะลอเรื่องภาษีที่ดินและสิ่งปลูกสร้าง โดยคาดว่าภายในสิ้นปี 2558 จะประเมินราคาที่ดินรายแปลงได้ 12 ล้านแปลง จากปัจจุบันที่ประเมินไปแล้ว 8 ล้านแปลง 
ทั้งนี้ เพื่อให้การประเมินได้ข้อมูลที่ทันสมัย จะขอความร่วมมือจากองค์กรปกครองส่วนท้องถิ่น (อปท.) ให้ช่วยทำแบบสอบถามเพื่อนำมาใช้ประเมินราคา หากที่ดินเหล่านั้นมีการเปลี่ยนแปลง มีการก่อสร้างโครงการใหม่ก็ให้ อปท.ส่งข้อมูลมา เพื่อใช้ปรับฐานการประเมินที่ดินได้เป็นรายปี และเมื่อครบ 4 ปีกรมธนารักษ์จะรวบรวมราคาประเมินครั้งใหญ่ เพื่อประกาศใช้อย่างเป็นทางการทั่วประเทศอีกครั้งหนึ่ง
“จะให้ท้องถิ่นช่วยกรอกแบบสอบถาม เพื่อทำการประเมินราคาใหม่ หากมีการเปลี่ยนแปลง โดยจะมีวิธีคำนวณส่งให้กับท้องถิ่นใช้จัดเก็บรายได้ว่า บ้านหรืออาคารแบบนี้จะต้องประเมินราคาเท่าไร” นายจักรกฤศฏิ์ กล่าว